Anton Rubinstein

Anton Grigorjevitsj Rubinstein (russisk: Антон Григорьевич Рубинштейн – Anton Grigorjevitsj Rubinsjtejn; født 16. novemberjul./ 28. november 1829greg., død 8. novemberjul./ 20. november 1894greg.) var en russisk pianist, komponist og dirigent. Som pianist ble han regnet som en av Franz Liszts rivaler, og anses som en av tidenes største virtuoser.


== Liv og karriere ==

Rubinstein ble født i Vikhvatinets. Han lærte å spille piano fra tidlig alder, og spilte offentlig for første gang i en alder av ni år. Han ble brakt til Paris, og siden Berlin, hvor han studerte komposisjon. Etter det flyttet han til Wien, hvor han underviste i en kort periode, før han returnerte til Russland i 1848 hvor han hadde sitt virke som musiker for tsarens svigermor.
Han begynte igjen å turnere som pianist i de sene 1850-årene, før han slo seg ned i St. Petersburg, hvor han i 1862 grunnla St. Petersburg-konservatoriet, Russlands første musikkskole. Han jobbet som lærer der, og instruerte blant andre Tsjajkovskij. Han fortsatte også å turnere med sitt pianospill, og jobbet en kort tid som lærer i Dresden mot slutten av hans liv.
Anton Rubinstein døde i Peterhof etter å ha lidd av hjerteproblemer en tid, 64 år gammel. Anton Rubinstein var bror av pianisten og komponisten Nikolai Rubinstein, men har ingen relasjoner til den kjente pianisten Arthur Rubinstein.


== Musikk ==
Rubinsteins verker ble mye spilt i hans levetid, men etter hans død ble komposisjonene i stor grad ignorert. En mulighet er at det kan komme av at han var jøde, og antisemittisme var veldig dominerende i Tyskland, det musikalske knutepunktet i Eurpoa, på den tiden. Noen har også ment at han har lidd under å ikke ha tilhørt noen spesiell «musikkleir». Hans musikk har ikke nasjonalismen til «den mektige lille gruppen» (Balakirev, Cui, Borodin, Musorgskij og Rimskij-Korsakov), og han uttalte seg faktisk negativt om russisk nasjonalisme, noe som førte til diskusjoner med Balakirev. Han var heller ikke så påvirket av Richard Wagner, hvis verker ble satt høyt på slutten av det 19. århundre. Hans musikk sammenlignes oftere med Frédéric Chopin og Robert Schumanns verker, som begge ble sett på som noe gammeldagse ved Rubinsteins død.
Mot slutten av det 20. århundre har hans musikk blitt mer spilt, og oftere blitt positivt mottatt. Hans verker regnes riktignok fremdeles som noe obskure. Rubinstein var en svært produktiv komponist, og skrev ikke mindre enn tjue operaer (med Der Demon som den mest kjente), fem pianokonserter, seks symfonier, samt en lang rekke komposisjoner for solopiano. Hans fjerde pianokonsert og andre symfoni, kjent som Havet, er blant hans mest kjente verker.


== Referanser ==


== Eksterne lenker ==
(en) Anton Rubinstein – kategori av bilder, video eller lyd på Commons 
(en) Anton Rubinstein – galleri av bilder, video eller lyd på Commons 
(en) Anton Rubinstein på Internet Movie Database 
(no) Anton Rubinstein hos Sceneweb 
(fr) Anton Rubinstein på Allociné 
(en) Anton Rubinstein på Discogs 
(en) Anton Rubinstein på MusicBrainz 
(en) Anton Rubinstein på Spotify 
(en) Anton Rubinstein på AllMusic 
(en) Fritt tilgjengelige noter av Anton Rubinstein i International Music Score Library Project